GiliGold/VAD_KnessetCorpus huggingface dataset:
רות גדות: החוק מפרט מי יכול להגיש קבילה לנציבות קבילות שוטרים וסוהרים, וארגון איננו יכול לעשות זאת.
רות גדות: נשות השוטרים עצמן יכולות להגיש קבילה, באופן פרטני.
משה גפני: כלומר, אין ועד עובדים.
רות גדות: נכון.
רות גדות: יו"ר הוועדה כיוון להמשך דבריי: החוק אוסר על שוטרים וסוהרים, וגם על חיילים אגב, להתארגן.
רות גדות: לשוטרים ולסוהרים אין ועד עובדים.
רות גדות: היחידה שלנו ממלאת בהיבטים מסוימים את מקומו של ועד העובדים שאיננו, אולם אין היא ועד עובדים של ממש, בשום פנים ואופן.
רות גדות: נציב קבילות שוטרים וסוהרים הוא גורם מקצועי ואובייקטיווי, שאיננו מזוהה עם מי מהצדדים.
רות גדות: הוא בוחן את הקבילות לגופן, בודק את ההיבטים השונים שלהן, והראייה שלו היא ראייה מערכתית כוללת דווקא, ולא ראייה חד צדדית – כמו ועד עובדים.
רות גדות: אולם צורכי הפרט וטובתו מובאים בחשבון, אך כך גם צורכי המערכת וטובתה שלה.
רות גדות: ייתכן שלאחר בדיקה אובייקטיווית תמצא נציבות קבילות שוטרים וסוהרים שהמערכת פעלה שלא כדין ונגרם עוול לשוטר או לסוהר.
משה גפני: ברור ששוטר או סוהר צריכים לפנות באופן פרטני.
משה גפני: אולם האם שוטר יכול לפנות בקבילה, לטעון בה ששכר השוטרים נמוך, ולהסביר שכיוון שאין לשוטרים זכות שביתה, נדרשת התערבות נציבות קבילות שוטרים וסוהרים בעניין זה?
רות גדות: התשובה לכך מורכבת.
רות גדות: לכאורה, ליחידה אין סמכות בכל הנוגע לתכתיבים של משרד האוצר.
רות גדות: הסמכות היחידה היא רק כלפי נקבלים שהם שוטרים או סוהרים.
רות גדות: משרד האוצר הוא גורם חיצוני למשטרה ולשירות בתי הסוהר.
משה גפני: אבל אפשר לדבר עם הנהלת המשרד ועם השר, והשר ידבר עם האוצר.
רות גדות: אנחנו בהחלט מעלים את כאבם של שוטרים וסוהרים גם בנושאים אלה.
רות גדות: הדוגמה לכך היא אותה הבקשה לתוספת לחימה שעלתה בקבוצת הקבילות משנת 2000.
רות גדות: התוספת בשכרם של המשרתים בשירות סדיר לא הייתה משולמת אלמלא אותן קבילות.
רות גדות: הפעולות שננקטו הועילו.
רות גדות: המפכ"ל קיבל את עמדתי שקבילת הלוחמים צודקת, והנחה את הגורמים המתאימים במשטרת ישראל לטפל בנושא.
רות גדות: ואכן כל הלוחמים במשמר הגבול זכו לתוספת בשכרם.
רות גדות: אולם עדיין בנושאים כמו אלה שהוזכרו ידיי כבולות אם מדובר בתכתיבים של משרד האוצר.
משה גפני: אבל כאמור, אפשר לדבר עם השר ועם הנהלת המשרד.
משה גפני: בתקופה זו השוטרים עובדים שעות ארוכות, ויש גם סיכונים.
רות גדות: הדברים נעשים, אבל אני מוכרחה לציין שבכך אני נוטלת לעצמי סמכות שאין לי בחוק.
רות גדות: על-פי החוק הנקבלים הם רק אנשי משטרה ואנשי שירות בתי הסוהר.
רות גדות: אני יוזמת ומעלה נושאים שלדעתי יש בהם עיוות, אולם בדוגמה שציין יו"ר הוועדה הנקבל הפורמלי איננו בתחום סמכותי.
רות גדות: את דבריי הבאים אני מבקשת להפנות לתת גונדר גובר: הדגשתי שנציבות קבילות שוטרים וסוהרים איננה בוחנת את הדברים בראייה חד צדדית אלא בראייה מערכתית.
רות גדות: אני רוצה לציין את שיתוף הפעולה עם שירות בתי הסוהר ומשטרת ישראל.
רות גדות: יש רצון משותף לאתר פתרונות לעוול שנגרם לפרט מצד אחד, אך גם להביא בחשבון את צורכי המערכת ואת טובתה מצד אחר.
רות גדות: לא ייעשה תיקון לפרט תוך קלקול המערכת – שכן יש לשמור גם עליה, ולהתחשב בצרכיה.
רות גדות: שיתוף הפעולה מצוין, ועל כך אני מודה לשב"ס, שנציגה נוכח כאן.
רות גדות: אני משמשת נציבה כשנתיים, מאפריל 2000.
רות גדות: קודם לכן הייתי קצינת בירור ביחידה.
משה גפני: אני מודה לתנ"צ גדות.
משה גפני: תת גונדר גובר, האם נציבות קבילות שוטרים וסוהרים טובה לכם, או שהיא מטרד למערכת?
אייל גובר: תנ"צ גדות תיארה את המצב לאשורו.
אייל גובר: המוסד חשוב לסוהרים, וגם לשוטרים, כמו שאני מבין.
אייל גובר: הוא נותן בידיהם כלי משמעותי לתיקון עוולות, אם יש כאלה.
אייל גובר: הוא חשוב למערכת משום שהוא עוזר לה לברר האם נעשו טעויות.
אייל גובר: הנחת העבודה היא שאין פוגעים בסוהרים מרצון רע, אלא מתוך פרשנות מסוימת לעובדות, או מתוך טעות של המערכת.
אייל גובר: נציבות קבילות שוטרים וסוהרים עוזרת להבהיר דברים, ואנו משתמשים בשירותיה באופן שוטף.
אייל גובר: לפעמים, כשיש לנו היסוסים, אנחנו פונים אליה עוד לפני שיש קבילות.
משה גפני: האם משתמשים בה במקרים שרוצים לברר משהו בתוך המערכת, למשל?
משה גפני: האם אפשר להשתמש בה כבוררת?
משה גפני: אינני מתכוון לבוררות במונח המדויק שלה.
אייל גובר: אנחנו פועלים כדי להבהיר לעצמנו את זווית הראייה שלה.
אייל גובר: לא תמיד אנחנו מסכימים עם זווית הראייה הזאת, גם לאחר שהיא ניתנת לנו.
אייל גובר: אבל חשוב לנו לדעת מה חושבים בנציבות קבילות שוטרים וסוהרים.
משה גפני: האם בשעת ויכוח ודיון כלשהו עם סוהר עולה הצעה לפנות לנציבת קבילות שוטרים וסוהרים, כך שמה שהיא תחליט יהיה מקובל על שני הצדדים?
משה גפני: אם זה לא נעשה עד כה, אני מציע לעשות זאת.
רות גדות: הפנייה אלינו היא הפררוגטיווה של השוטר או הסוהר.
משה גפני: אבל ייתכן שאם תעלה הצעה שכזאת, יותר סוהרים יסכימו לקבלה.
משה גפני: כמו שאמרתי קודם לכן, יש בשתי המערכות יחסי עובד-מעביד ללא זכות שביתה וללא יכולת לקבוע כלום.
משה גפני: ההנהלה יכולה להחליט כל דבר, והשוטר והסוהר אינם יכולים לעשות מאומה, אלא להתפטר.
משה גפני: האם השימוש בנציבות קבילות שוטרים וסוהרים כמעין בוררת איננו לטובת העניין?
משה גפני: הבוררות תבוא במקום הפגנות נשות השוטרים, למשל.
משה גפני: הרי גם אנשי היחידה הם עובדי המערכת – הם שוטרים וסוהרים – ולכן יכולים לשמש בוררים.
אייל גובר: אפשר להציע זאת בהצעה לא פורמלית לסוהר שיש לו חילוקי דעות עם המערכת.
אייל גובר: אולם הכלי של המערכת איננו נציבות קבילות שוטרים וסוהרים, אלא המחלקה המשפטית של שירות בתי הסוהר, ואליה המערכת מציעה לסוהר לפנות יחד כדי לברר דברים מסוג זה.
אייל גובר: לסיכום דבריי, אני חוזר ואומר שאנו מרוצים מאוד מנציבות קבילות שוטרים וסוהרים.
משה גפני: אסכם את הדברים.
משה גפני: ראשית אני מודה לנציבת קבילות שוטרים וסוהרים ולכל הנוכחים על הדו"ח שהוגש לי.
משה גפני: אעבור עליו ביתר עיון בהמשך.
משה גפני: בעניין זה החוק הוכיח את עצמו: לשוטר ולסוהר אין זכות שביתה, ונציבות קבילות שוטרים וסוהרים, בסופו של דבר, יכולה לצמצם את הניסיונות למשא ומתן חוץ מערכתי, ככל שתתקדם ועבודתה תהיה חזקה יותר.
משה גפני: משכורותיהם של השוטרים והסוהרים באמת נמוכות מאוד, יחסית לתפקידם ולשעות העבודה שלהם.
משה גפני: מדי פעם בפעם אני שומע תלונות בנושא זה.
משה גפני: אם מוסיפים את המרכיב הזה למצבים פרטניים שבהם שוטר או סוהר מרגיש שנעשה לו עוול, מתקבל מצב לא טוב ולא בריא.
משה גפני: ולפי דעתי העבודה שנעשית תורמת מאוד למערכת בנושא זה, ואף תורמת להרגשת השוטרים והסוהרים שיש לאן לפנות, ושהקבילות מתקבלות.
משה גפני: אני מודה ליחידה ולנוכחים על כך.
משה גפני: אני חוזר על הצעתי לתת גונדר גובר, ואומר זאת למערכת כולה: לדעתי צריך לחזק את נציבות קבילות שוטרים וסוהרים כך שהיא תשמש מעין בוררת.
משה גפני: אין בורר במשטרה, ולדעתי היחידה הזאת צריכה לפעול גם כמפשרת בין המעביד והעובד – כלומר השוטרים והסוהרים ולעומתם הנהלת המשרד.
משה גפני: נכון שזה איננו בחוק, אולם יש לפעול בהתנדבות בקו זה.
משה גפני: אני מודה לנציבות קבילות שוטרים וסוהרים על הדו"ח, ומקווה שהקבילות יפחתו בעתיד, ששכר השוטרים והסוהרים יעלה ושתנאיהם ישתפרו.
משה גפני: על סדר היום הצעת חוק חופי הים התיכון התשס"ב-2002 .
משה גפני: זוהי הצעת חוק פרטית של קבוצת חברי כנסת.
משה גפני: בישיבה הקודמת ועדת הפנים ואיכות הסביבה הצביעה על הצעת החוק להכנה לקריאה ראשונה.
משה גפני: אולם במהלך הדיונים בחוק עלו כמה סעיפים שהודעתי שנשוב לדון בהם לאחר שההכנה לקריאה ראשונה תסתיים ולפני שהחוק יעלה למליאת הכנסת.
משה גפני: והיום אני מבקש להשלים את אותם הסעיפים שלא הושלמו.
משה גפני: אם אכן ועדת הפנים ואיכות הסביבה תחליט היום שהחוק עובר לקריאה ראשונה, אעלה את הצעת החוק למליאה.
משה גפני: אבל אחרי הקריאה הראשונה אעצור את החוק ולא אקדם אותו לקריאה שנייה ושלישית.
משה גפני: הדבר נדון גם בישיבות הקודמות.
משה גפני: ברצוננו לאפשר לממשלה להשלים את הצעת החוק שלה, או להציג את השגותיה להצעת החוק הזאת, משום שמדובר בחוק רחב, שיש לו השלכות על נושאים שונים ומגוונים ולפיכך מן הראוי, לדעתי, לאפשר לממשלה – גם אם היא איננה מתפקדת – להתייחס לנושא בתוך פרק זמן סביר: להביא הצעת חוק ממשלתית שתאוחד עם הצעת החוק הפרטית, או להביע השגות.
משה גפני: בפרק הזמן הזה אאפשר גם למרכז השלטון המקומי להביע את דעתו.
משה גפני: הצעת החוק נוגעת לקבוצה של ערים ורשויות, ולכן ננסה גם להגיע להסכמה בעניינים אלה.
משה גפני: אינני מעוניין להגיע לעימות חזיתי בין הרשויות השונות בגלל הצעת החוק הזאת.
משה גפני: אני תומך בחוק, וחושב שהוא ראוי ומחויב המציאות.
משה גפני: אני פונה למשרדי הממשלה, למרכז השלטון המקומי ולראשי הערים ומבקש שכולנו נשתף פעולה ונגיע להצעת חוק שלא תפגע בפיתוח המדינה, אך שתאפשר שמירה על החופים.
משה גפני: אני מבקש לעבור לדון בסעיפים.
משה גפני: היועצת המשפטית של הוועדה תקרא אותם.
מרים פרנקל-שור: הסעיף הראשון שיש לדון בו הוא סעיף 2: קביעת מנגונים חלופיים אם לא ייערך סקר בתוך שנה.
מרים פרנקל-שור: בנושא זה אני מבקשת את תשובת המשרד לאיכות הסביבה.
משה גפני: אני מפנה את השאלה לעו"ד בן ארי.
משה גפני: זה מצב שאכן יכול לקרות: אם מפטרים את שר הפנים ואין מי שיטפל בדברים, למשל – ולא שזה מצב מצוי במחוזותינו.
אלי בן ארי: בכל הארץ יש כחמישה מקומות, לא יותר, שבהם החוק נמשך ברציפות יותר מ-200-300 מטר.
אלי בן ארי: ההנחה היא שאין כוונה לעצור את המקום המוגן בדיוק בקו הזה.
אלי בן ארי: באמת מדובר במספר קטן של מקומות.
אלי בן ארי: בלי הסקר ואישור המקומות לאחריו החוק לא יחול על המקומות הללו, והם לא יהיו מוגנים.
משה גפני: השר לאיכות הסביבה הביע תמיכה בחוק.
משה גפני: קיימנו דיונים בנושא, ואנחנו זקוקים להתייחסות משרדי הממשלה.
משה גפני: בשלב זה מצטרפת לדיון עו"ד רותי רוטנברג, היועצת המשפטית של המשרד לאיכות הסביבה, ואני חזור על השאלה.
משה גפני: היא מתייחסת לסעיף 2(ד).
משה גפני: מה יקרה אם אין סקר?
יהודה זמרת: החוק לא יחול.
רותי רוטנברג: מדוע שלא יהיה סקר?
רותי רוטנברג: החוק קובע את קיומו.
יהודית נאות: נניח שיימחקו המילים: "ולא יאוחר מחצי שנה מיום השלמת השלב הראשון של סקר ערכי החוף כקבוע בסעיף 13(א)(1)"; עדיין, "בתוך שנה וחצי מיום כניסת חוק זה לתוקף… יכין השר…".
יהודית נאות: כלומר, השר חייב להכין את הרשימה.
יהודית נאות: אין מקום להתייחס לשאלה מה יקרה אם השר לא יכין אותה.
יהודית נאות: אפשר שלא לקיים הרבה חוקים.
שלמה שהם: הרעיון היה להביא את השר לפעול מהר ככל האפשר, ולכן לדעתי יש לקבוע שיהיה אפשר להאריך את המועד באישור ועדת הפנים.
יהודה זמרת: השאלה היא כיצד יש לפעול כשיש הוראת חוק שלפיה בתוך שנה יוכן דבר-מה, והוא איננו מוכן.
יהודה זמרת: בסיפה של הסעיף נכתב שרק מרגע שפורסמו תוצאות הסקר תחול תחולת החוק בהרחבה.
יהודה זמרת: זה כמו צו הרחבה מסוים.
יהודה זמרת: לכן החוק יחול על השטח שהמחוקק יקבע.
יהודית נאות: לכן הסעיף איננו פסול.
אמיר ילניק: לדעתנו חסר כאן הליך התייעצות גם עם משרדי הממשלה הרלוונטיים.
אמיר ילניק: בסעיף 2(ד) מדובר על הליך של הכנת סקר.
משה גפני: אינני מסכים עם הטענה.
משה גפני: יש לי בקשה ידידותית לעו"ד ילניק, ולכולם: החוק אושר, אף על-פי שמבחינה תקנונית נצטרך להצביע גם היום – בעניין זה אני מבהיר שהחלטתי לפעול כפי שאמרתי בתחילה, ולקיים דיון על הסעיפים הללו.
משה גפני: אמנם אני פוליטיקאי, אבל הדברים יידונו כפי שהתחייבתי, וגם היום תהיה הצבעה.
משה גפני: אולם אני חוזר ואומר: ועדת הפנים ואיכות הסביבה מכינה כעת את החוק לקריאה ראשונה ואחר כך הוא ייעצר.
משה גפני: לא יהיו דיונים לקריאה שנייה ושלישית מייד לאחר שהוא יעבור בקריאה ראשונה.
משה גפני: אעכב את החוק משום שאני רוצה שהוא יהיה מושלם.
משה גפני: יהיה עיכוב לפרק זמן סביר.
משה גפני: כמו שאמרתי למשרדי הממשלה, ואני חוזר ואומר היום: את כל ההערות בנוגע לסמכויות השרים – שאינני יודע מיהם בכלל, ושכל אחד מהם מבקש ממני משהו אחר בנוגע להצעת החוק – נשמע בהמשך.
משה גפני: אנחנו נותנים לממשלה אפשרות להתנהג כמו שצריך.
משה גפני: אם לא תתנהג כך, נשלים בעצמנו את העבודה.
משה גפני: לכן אני מבקש שכל ההערות בנוגע לשרים, סגני שרים ומנכ"לים ירדו מסדר היום.
משה גפני: לא אדון בהן היום.
משה גפני: אני נותן לממשלה אפשרות לפעול בעצמה בעניינים אלה.
אמיר ילניק: בסדר.
אמיר ילניק: יש לי הערה נוספת: אין לציבור אפשרות להתנגד ולהביע עמדה בכל הנוגע לקיום סקר ערכי החוף.
אמיר ילניק: בהליכים כמו אלו נהוג שהציבור ישמיע את קולו, ואין כאן אפשרות כזאת.
שלמה שהם: ומשרד התשתיות דואג מזה, כמובן.
יהודה זמרת: לאיש אין זכות להגיב לממצאי הסקר.
מרים פרנקל-שור: אני מבקשת להפנות שאלה ליועצת המשפטית של המשרד לאיכות הסביבה.
מרים פרנקל-שור: סעיף 2(ד) שבו אנו דנים קובע תחום של זמן.
מרים פרנקל-שור: פרק הזמן המקסימלי ידוע: שנה וחצי.
מרים פרנקל-שור: אולם זמן המינימום הוא שלושה חודשים מיום עריכת הסקר הראשון בסעיף 13(ד).
מרים פרנקל-שור: האם זהו פרק זמן מספיק?
מרים פרנקל-שור: איננו מעוניינים להאריך את המועדים, ולכן כדאי לקבוע כאן פרק זמן ראלי.